khistorydata/jeongjo-sjw-relations huggingface dataset:
정조 21년 · 목
因慶尙監司李亨元褒貶啓本敎以嶺伯事駭然矣全篇取捨未見不憚大吏之跡雖於小吏題評多不致察甚至其中一倅之目斷之以醉且無能置之中考似此等事無非道伯辜負之端該守令柳誨爲先汰其職令該曹口傳差代當日給馬下送俾謝嶺民其外云有身病及不能謹愼之徐惇修洪樂敎金守魯等亦令改差口傳差代大抵爲民一念夙宵憧憧擇守令三字卽急先之務而日前大臣擧條之奏語與文字寬猛差殊至今爲大臣深以爲慨道臣則願惜守令之顏面劣者耐任優者不褒考續之意果安在哉當該道臣初欲罷拿以懲他道而他道貶目多有還下送此道宜無異同該道臣爲先從重推考啓本還下送使之退限五十日封啓今人事事不若古人而不畏朝令處蔑分日甚殿最之改修正諉之先見之無錯惟以謄納前本殆若爲高致而兼作目下彌縫之端事之駭然孰甚於此乎所以還下也使之改修也非由於一二題目之適然不謹則朝令之下豈敢設爲不誠之辭重添不誠之罪乎今番則雖一語半辭無或謄上前本事嚴飭北道則昨年旣有付之道臣之筵敎者乎關西則低等磨勘者武倅也年年如此何其不嚴之甚北伯揂屬公罪箕伯果非故犯乎兩道貶目亦爲還下送關西則限五十日北關則限七十日使之改修正上送而關西道臣亦爲爲先從重推考北道道臣推考○予謂承旨曰今番三道褒貶擧不免柔茹剛吐之習大抵近俗拘於顏私者居多日前右相登筵旣以近日銓注爲人擇官未能爲官擇人爲奏則事當直擧一二人姓名以明其跡而不此之爲及其擧條之書入也宛轉說去與當初奏語不啻差殊此所以有慨然之敎也
정조 21년 · 강
召見萬頃縣令徐有沂于熙政堂仍命畿內鍊務守令中郡守以下窠相換
정조 21년 · 목
辭陛也○有沂奏職姓名之際多做錯承旨請推考敎以遐方之人筵席周旋之生疏來頭治續豈可臆加料度而生疏則生疏萬頃雖殘難治其在爲官擇人之道宜試相當處畿內鍊務守令中郡守以下窠口傳相換竝令除朝辭赴任
정조 21년 · 강
重推統制使尹得逵推江華前留守李義弼命該邊將朴致燁遞仍當否分付兵曹論理草記該經歷李英裕等第勿施
정조 21년 · 목
承旨洪仁浩啓言卽伏見統制使尹得逵褒貶啓本則知世浦萬戶朴致燁等第中考刀擦改書事未前有萬萬駭然所當重勘何以爲之乎敎以考續之法至嚴中下等第尤宜致愼則中下刀擦前所未見者而比之道伯則可謂公罪當該統制使爲先從重推考該邊將則分付兵曹遞仍當否開坼時論理草記又啓言江華經歷李英裕頃因下敎持文書來待則褒貶啓本所當以此懸頉而等第之循例啓聞循例啓聞以帶得貶語改書下極涉未安請原啓本勿施當該守臣推考從之
정조 21년 · 목
政院以裕受由上來旣呈肅單不爲入來啓請推考原單子勿施允之
정조 21년 · 강
以李晚祥爲山淸縣監李永夏爲禮安縣監蘇洙中爲智禮縣監安弘迪爲靈山縣監周命新爲積城縣監萬頃縣令徐有沂安山郡守李魯在相換竝口傳也
정조 21년 · 강
飭吏曹開坼坐起今日擧行
정조 21년 · 목
政院啓言吏曹判書金載瓚參判洪明浩牌不進推考傳旨今方捧入矣褒貶限內設行事命下而如是違召事甚未安請更爲牌招敎以開坼已過此啓辭置之仍敎以京外殿最旣開坼吏曹未肅拜堂上牌招開坼坐起今日擧行
정조 21년 · 강
吏曹判書金載瓚疏辭銓任賜例批
정조 21년 · 목
疏略曰臣之濫叨見職前後凡四遭矣中間之七顚八倒貽羞淸朝已無可言伏況昨秋特補實出匪怒之至意臣躬抱恩敎涕淚沾紙感懼文至寢夢尙驚在今自訟自效之道唯有置身穴閑謝跡銓衡無負曲費造化之深恩至德而已是職一步自劃有素到今去就實無可議伏乞亟收新命
정조 21년 · 강
兵曹判書李祖源參知金啓洛聯疏引咎賜批
정조 21년 · 목
疏略曰本曹褒貶啓本中武臣兼宣傳官李光臣不參貶坐宜置中考而混書等第至於啓下臣等之不能堪勝卽此可知伏乞亟降威罰李光臣則以中考施行俾存法例批以難免不察之失卿等推考
정조 21년 · 강
以申光覆爲江華留守備薦也
정조 21년 · 강
有政吏曹判書金載瓚參議李勉兢兵曹判書李祖源進
정조 21년 · 목
因吏曹判書金載瓚肅單敎曰判堂旣出肅政官牌招開政○吏批啓言新除授積城縣監周命新今年爲六十九年限已過請改差允之○以金華鎭爲工曹判書閔台爀爲同義禁閔鍾顯爲弘文提學李秉鼎爲同成均洪致範爲龜城府使李彥熙爲積城縣監安春君烿爲都總管柳焵林道浩爲副總管
정조 21년 · 강
命廣興守鄭謙煥罷黜敦寧直長金在三鄭漪洪赫中考勿施
정조 21년 · 목
吏曹啓言廣興倉守鄭謙煥以三十朔窠兩次居中敦寧直長金在三鄭漪洪赫俱以十五朔窠兩次居中請竝依例罷黜允之敎以金在三等旣有年滿間勿參公會之下敎中考勿施此後貶目依此懸註事令該府知悉
정조 21년 · 강
吏兵曹以京外褒貶等第開拆啓
정조 21년 · 목
吏曹啓言考見京外褒貶啓本則旌義縣監洪相五以勞於求蒭勖哉束薪爲目宜置中考而置諸上考延曙察訪金鼎權以益勉馬政爲目宜置下考而置諸中考陰竹縣監洪秉玉吉州等十官敎養官鏡城判官李德鉉題目俱宜置下考而置諸中考致勤點下請三道道臣該牧使竝推考延曙察訪金鼎權罷黜旌義縣監洪相五中考施行陰竹縣監洪秉玉鏡城判官李德鉉竝依定式下考施行允之○兵曹啓言拆見諸道褒貶啓本則統制使尹得逵啓本中薺浦萬戶魚春淵以還弊宜單爲目則宜置中考而置諸上考知世浦萬戶朴致燁以事或疏忽姑觀來頭爲目則宜置下考而置諸中考北兵使鄭觀采啓本中豊山萬戶金受鍊以微謗宜愼爲目則宜置下考而置諸中考南兵使李壽鵬啓本中南虞候元啓弘以得失何有爲目舊▣波知權管洪浩淵以倘能有終爲目則竝宜置中考而置諸上考平安兵使任嵂啓本中碧團僉使黃宗大以胡爲擅離爲目則宜置中考而置諸上考廣坪權管李完培以躬犯潛魚民卒莫禁爲目則宜置下考而置諸中考慶尙左兵使李殷福啓本中慶州營將具埱以柔練反尤戢束宜勉爲目則宜置中考而置諸上考請各該帥臣推考薺浦萬戶魚春淵南虞候元啓弘舊▣波知權管洪浩淵碧團僉使黃宗大慶州營將具埱竝中考施行知世浦萬戶朴致燁豊山萬戶金受鍊廣坪權管李完培竝下考施行統制使尹得逵啓本中知世浦萬戶朴致燁等第肆然刀擦至登啓聞萬萬駭然請重推允之
정조 21년 · 강
宗廟墻垣舊築命戶兵判待晴看審可以修改處草記
정조 21년 · 목
兵曹啓言卽接宗廟署入直部將金麗行手本則宗廟大門西邊墻垣舊築一間許頹圮云臣祖源馳進看審後令繕工監以杻把子圍排仍爲樹栅而衛軍二名定立限改築間守直亦令巡邏營門申飭巡察之意請分付允之敎以舊築曾有看審修改之敎矣其時何以擧行又有頹圮之擧乎今番則待晴與戶判更審可以修改處草記
정조 21년 · 강
命靈山縣監安弘迪除辭朝赴任
정조 21년 · 강
命內閣校準內藏新印三經四書句讀
정조 21년 · 목
予下內藏癸丑新印三經四書壯紙一件于內閣移謄丙辰冬校正句讀仍令前所抄啓明經文臣儒生校準文臣會于內閣儒生會于泮宮檢校直閣金勉柱管其役凡二十四日而畢役賜文臣儒生等節扇有差
정조 21년 · 강
召見諸承旨及龜城府使洪致範知禮縣監蘇洙中禮安縣監李永夏積城縣監李彥熙于誠正閣命未署經守令署經後辭朝飭兩司牌招守令署經
정조 21년 · 목
承旨持公事致範等肅命也○承旨趙鎭寬曰慈宮誕辰隔日而禮曹節目姑未啓下故敢達矣予曰仰體之道順志爲上故今年則雖於小饌等節不敢如例爲之蓋不欲仰拂慈敎也況適値閏月欲於來月十八日進小饌矣
정조 21년 · 강
慈宮誕辰陳賀權停以只進表裏磨鍊
정조 21년 · 목
禮曹以陳賀時應行節目稟啓敎以其在順志之道今年則有難仰拂以目內只進表裏磨鍊朝廷亦以只進表裏爲之
정조 21년 · 목
諭善尹得孚入見如儀內閣提學沈煥之直提學李晚秀隨入講說見講學廳日記○講學廳啓言元子宮小學第三卷今日畢講仍爲溫繹
정조 21년 · 목
承旨李益運啓言守令宣諭時注書徑先離次退伏檻外請推考從之
정조 21년 · 강
命月次儒生再明日以製述試取於泮中
정조 21년 · 목
因日次儒生殿講取稟有是命
정조 21년 · 목
政院以基讓旣已詣臺肅拜不爲傳啓直爲出去啓請推考允之
정조 21년 · 목
義禁府啓言扶安縣監李允行稅穀裝載自有定式謂以邑例科外添載至於致敗者誠極可駭通津前府使李文協烽燧法意何等嚴重而不能檢飭至於越次擧火之境事極驚駭請以此照律允之又以李允行杖一百收贖告身盡行追奪私罪李文協杖八十收贖奪告身三等私罪啓允之竝敎以議減一等
정조 21년 · 강
以南公轍爲承旨前望也尋罷職
정조 21년 · 강
御春塘臺行關西關北及嶺南武士試射命入格人賜第錄用施賞有差試官兵曹判書李祖源壯勇大將鄭民始禁衛大將徐有大副總管曺允亨兵曹參知金啓洛
정조 21년 · 목
兵曹啓言慶尙道別試武士鐵箭一百五十步入格寧海出身李佳洪彥陽閑良權光稱片箭二中入格慶州閑良李應載武經講通二書淸道出身金宗器大丘閑良徐時玉等五人今已齊到敎以待晴與北道武士同爲試取次待令○敎曰北道武士上來日有待晴親試之命今日似有晴意使之待令而處所春塘臺爲之而酬應苦矣當以內試射例爲之御平戎服侍衛則除之試官以下皆以平戎服待令嶺南抄上武士亦有一體待令之命使之同爲應試試官兵判壯勇大將禁衛大將兵曹總府入直堂上各一員爲之○敎曰關西抄上六兩二百步遠射武士二人旣有殿座時待令之命今日一體試取以此分付壯勇營今日試射時規矩則北道武士本道入格矢數雖直爲賜第可也況比之儒生數太少親試時當有闊挾六兩一百步柳葉箭一中騎蒭一中力八十斤講粗以上中取一技嶺南則六兩一百二十步柳葉箭二中片箭一中講粗以上中取一技關西武士則係是二百步遠射臨時立防牌事分付○具平戎服乘輿出萬八門詣春塘臺降輿陞座試官率三道抄上武士應射者入庭行禮訖關西武士二人關北武士二十一人嶺南武士五人凡二十八人先試柳葉箭片箭次試六兩次試騎蒭次試擧靑龍刀次講三略孫武子敎曰北道尙武之地也與儒生使之同爲選擧意在兩勸而竝用而選上之數比儒生僅爲六分一比來帥臣之不能留意於尙武可知特以買馬骨之意臨試帳殿入格人先有獎勸之擧然後可責來效南關六兩一百五十步以下北關騎蒭五中以下入格人今日更試時鏡城閑良趙養鼎騎蒭四中咸興閑良李聖復鐵箭過百四十步餘二技俱入格高原閑良趙重恒永興閑良李萬淳朱正富崔成祿李允漢文川閑良姜弼濟德源親騎衛李憲祖金敬彥咸興閑良安思洪等鐵箭俱過百二三十步餘技入格利城閑良孔得鏡柳葉箭四中明川閑良李廈柱柳葉箭三中洪原閑良將大恒騎蒭三中會寧閑良鄭贊奎本道柳葉箭入格人吉州閑良郭時會更試時亦爲入格於四技以上十六人直赴殿試安邊重試出身吳仁聖鐵箭過一百四十步餘三技入格爲居首令該曹調用咸興重試出身李源根鐵箭皆過百三十餘步餘三技亦爲入格當爲之次鍾城出身成宅基騎蒭二中而北關中爲居首亦令該曹今日政南北關邊將中差送安邊直赴金有玉鐵箭俱越百三十步騎蒭三中他二技入格待唱榜令該曹草記咸興出身金鉉九六兩俱越百三十餘步餘二技入格令道帥臣各別收用後狀聞事下諭關西遠射順安人壯勇衛金啓點六兩之過二百步可謂初見其在勸奬之道宜有拔例收用亦爲謂用前五衛將李尙謙道內邊將調用嶺南抄上武士適又上來亦旣親試彥陽閑良權光稱鐵箭俱越一百四十步亦爲直赴殿試寧海出身李佳洪鐵箭俱過百二十步柳葉箭二中令道帥臣拔例收用後狀聞事亦爲下諭
정조 21년 · 강
命卿宰侍從被謫蒙放以下罪名蕩滌編管削黜亦爲分揀
정조 21년 · 목
敎曰卿宰侍從被謫蒙放以下罪名蕩滌編管削黜亦爲分揀卿宰則令該曹口傳付軍職又敎曰今聞侍從柳河源混入於罷職敍用中傳旨付標云係是微眚因此又聞之侍從中柳▣亦然云兩侍從放一體蕩滌前提調金思穆前府使李集斗李義綱任希遠前牧使李東馨申鳳朝前留守李義弼前承旨金達淳南公轍前參議金祖淳前正言洪致榮前獻納柳河源竝敍用前留守林蓍喆前府使李集斗李義綱尹長烈前牧使柳▣前執義鄭景祚前獻納柳河源前掌令閔師宣趙章漢前正言李勉昇前縣監愼性眞李允行朴孝成前佐郞李勉昇竝蕩滌義禁府啓言江華府文殊山城編管罪人林蓍喆驪州牧定配罪人柳▣長淵府白翎鎭定配罪人柳河源放送事分付各該道削黜罪人鄭景祚趙章漢閔師宣李勉昇竝放送
정조 21년 · 강
命放禁府刑曹輕囚
정조 21년 · 강
命原任直閣南公轍金祖淳口傳付軍職
정조 21년 · 목
內閣提學鄭民始啓言原任直閣南公轍金祖淳俱以本職罷散矣今有敍用之命請令該曹口傳付軍職以爲進參於明日閣班之地從之
정조 21년 · 강
命吏兵批都政退行外方武士求仕者一兩日內皆令取才居首入擬者外卽爲下送
정조 21년 · 목
敎曰都目政稟雖已允下六道褒貶姑未上來足可排比行政於二十日乎各令吏兵曹論理草記○兵曹啓言今番都政出六區處合爲十三而見存參上窠爲七窠以此較計則不但難以排比且以久勤言之窠闕雖曰不少僉使只有四窠分排之際不無苟艱之慮二十日都政旣是元定日故不敢自下進退○吏曹啓言六道殿最上來之前則六品窠旣無元仕出六盡爲區處之道守令見窠且不過爲若而邑則以此見窠無以分排各歧均爲轉遷之道敎以事勢似然都政退行而外方武士之在京求仕滯留可悶取才皆於一兩日內爲之居首入擬者外卽爲下送事分付兵曹
정조 21년 · 강
江華留守申光履疏辭居留之任賜例批
정조 21년 · 강
命禮安縣監李永夏等一司除署經仍令除朝辭下送
정조 21년 · 목
政院啓言守令署經事有命而禮安縣監李永夏知禮縣監蘇洙中積城縣監李彥熙諫院旣已署經憲府則大司憲宋煥箕掌令洪彥燮持平金壽祖鄭宗魯在外執義朴載淳掌令朴崙壽牌不進無以備員署經何以爲之敎以一司除署經除朝辭皆令今日發行
정조 21년 · 강
命以明日試生進儒生于丕闡堂
정조 21년 · 목
敎曰弘文提學待開門牌招明日儒生試取處所日熱如此亦依近例以丕闡堂爲之雖晴雨傘許入試紙用大好紙生進則食堂外亦依近例通同許赴事分付
정조 21년 · 강
以李勉兢爲承旨前望也
정조 21년 · 강
有政吏曹判書金載瓚進
정조 21년 · 목
以魚用謙爲吏曹參議
정조 21년 · 강
給中部西部頹戶恤典還給御營廳草記飭諭該大將李漢豊
정조 21년 · 목
因漢城府頹壓別單敎以恤典令該廳卽爲分給事分付○賑廳啓言中部字內完少頹多一戶布一匹西部字內完少頹多二戶三四間中完多頹少一戶各布一匹分給啓○御營廳啓言宗廟洞口內作統家戶中西邊第一統首兵曹書吏金致文家瓦家三間頹圮故自本廳錢三兩助給使之結構敎以作統後修正成册入啓爲莫重咫尺地民戶之禁其亂雜兼欲顧恤也況水火無異則向於統外近處被燒特遣諸將臣摘奸則且況洞口內統內之事不卽微稟亦不草記今因京兆別單飭敎之後有此草記卿之近來擧行事事若此豈不寒心乎此草記還給此際卿之從弟行首宣傳官擧措之駭然甚於卿不敎之罪卿何逭乎尤爲寒心矣
정조 21년 · 강
命御營廳守直興仁門南城頹圮處
정조 21년 · 목
兵曹啓言御營廳所授興仁門南邊近處第一城廊體城五間許頹圮云請令該軍門定送把守軍改築間嚴加守直允之
정조 21년 · 강
黃海監司李義駿以道內丙辰條各邑軍布歲前後上納數爻馳啓
정조 21년 · 목
該監司狀啓以爲兵曹關內近來紀綱解弛凡係賦役不能趁期上納次次未收已成弊習不可不嚴飭而各軍門身布三同以上居末者論罪之請恐未恰當計各邑之大小軍布之多寡或十分一未收計其分數而拿問云云丙辰條各色軍布歲前後上納數爻依例開錄于後當該守令姓名成册上送于備邊司○黃州牧各色價布九十一同三十五疋內三疋失火民身布因朝令蕩減九十一同三十二疋歲前上納海州牧各色價布六十三同三十疋內五十八同三十二疋歲前上納四同四十八疋及米三十四石歲後上納延安府各色價布四十八同三十三疋歲前上納瑞興府各色價布四十八同八疋歲前上納谷山府各色價布四十一同二十九疋歲前上納平山府各色價布三十一同三十九疋歲前上納米七十一石九斗歲後上納豊川府各色價布十七同十二疋歲前上納瓮津府補充隊價布一疋歲前上納樂生戶首保米四石歲後上納信川郡各色價布五十四同十四疋歲前上納金川郡各色價布二十一同十六疋內一同三十一疋大小南面所居軍八十一名身布移屬松營除十九同三十五疋歲前上納鳳山郡各色價布七十六同六疋歲前上納米二十石六斗歲後上納載寧郡各色價布六十九同四十六疋歲前上納遂安郡各色價布五十四同二十九疋二十尺內五十三同三十七疋二十尺歲前上納四十二疋歲後上納安岳郡各色價布八十四同三十五疋內八十三同十三疋歲前上納一同二十二疋歲後上納白川郡各色價布二十六同二十三疋歲前上納米九石九斗歲前上納新溪縣各色價布四十同二十七疋歲前上納紬六疋歲前上納文化縣各色價布三十四同六疋歲前上納長淵縣各色價布三十同十五疋歲前上納長連縣各色價布二十同二十八疋歲前上納松禾縣各色價布二十六同三疋歲前上納殷栗縣各色價布二十四同三十四疋歲前上納康翎縣各色價布九同六疋歲前上納免山縣各色價布十四同三十三疋歲前上納
정조 21년 · 강
命扶安縣監差代勿施該倅李允行卽爲還官
정조 21년 · 목
敎以扶安前縣監李允行旣入於罪名分揀中差代自歸勿施一兩日內使之卽爲還官
정조 21년 · 강
召見時原任大臣閣臣于便殿領府事洪樂性左議政蔡濟恭領敦寧金履素右議政李秉模提學鄭民始沈煥之原任直提學徐浩修金載瓉徐龍輔鄭大容直提學李晚秀檢校直閣金勉柱原任直閣尹行恁南公轍金祖淳李始源檢校待敎沈象奎原任待敎李存秀檢校待敎徐有榘
정조 21년 · 목
樂性曰元子宮講學日富又當此慶辰臣等不勝欣忭矣予曰今已了讀小學三卷今日則曉而起大有喜樂之意矣今日慶辰設宴宜豐而六月閏朔旣不常有來月此日又當有稱觴之擧故仰體慈宮從約之至意不敢張大略設數器卿等共嘗而退可也秉模曰臣向伏見下敎於嶺伯者實不勝萬萬惶悚矣蓋臣於向日旣不能的知某人之當否深覈治績之能拙不敢指名仰達不過懸空泛說薄有警咳而止矣及承下敎大覺文字之糢糊慚恧無地矣子曰子則出於無間之義卿何深引若是也濟恭曰嶺伯事萬萬未安嶺南之地方千里其州七十而最初到任一竝平等褒貶不明誠是不善爲之事矣
정조 21년 · 강
重推安岳郡守李始源該邑還稷作錢事擧條勿施關問道臣以變通之方具意見狀聞
정조 21년 · 목
右議政李秉模啓言安岳郡守李始源以本郡還稷作錢上納事陳達蒙允此實出於事屬民隱無願不遂之聖意而第念還穀作錢本非經法間因諸道陳弊廟堂或有稟施者而以守令直爲仰請揆以事體所損非細該郡守李始源從重推考原擧條勿施請關問道臣移轉移貿或從他變通間具意見狀聞後稟處從之
정조 21년 · 강
以安岳郡稷還常平會錄及留庫條一萬八千三百八十六石嶺南華山築城還米左兵營所在五千餘石南倉錢二萬兩前道臣李泰永自備錢一萬兩漕倉錢二萬兩箕營別備錢一萬兩御營禁衛兩營會外錢各五千兩劃給華城以爲修城之具
정조 21년 · 목
左議政蔡濟恭啓言華城城池今已告完但念有城而無修城之具則與無城同必得公貨準十萬之數然後庶可有隨時方便之道俄者右相以安岳稷還作錢擧條勿施之意陳達蒙允廟堂之論誠爲得體而稷還之爲安岳之弊臣亦知之畢竟旣不可不變通則以常平會錄及留庫條合一萬八千三百八十六石竝付華城嶺南之華山築城條還米一萬一千七百餘石內各邑所在條廣留纔已請得左兵營所在五千餘石前道臣旣以待秋區處陳達出擧條其所區處歸之華城則在嶺民可以除弊於華城可以有補此外嶺南南倉錢二萬兩及前道臣自備錢一萬兩漕倉錢二萬兩箕營別備錢一萬兩御營禁衛兩營會外錢各五千兩劃給華城使之從便區處則大城府庶無日後疏虞之慮此是爲國家長遠之謀不可以翫愒以度故名目雖似煩屑不得不仰陳矣從之
정조 21년 · 강
命以前同知朴宗珪差勳府堂上
정조 21년 · 목
左議政蔡濟恭啓言日前勳府堂上李敬一言送於臣以爲勳府只有單堂上凡事苟簡須大臣陳達堂上一員方可差出云勳臣嫡長今無可以承襲者獨有前同知朴宗珪爲親功臣嫡孫故敢達矣從之
정조 21년 · 강
試生進儒生于丕闡堂行科次于便殿
정조 21년 · 목
敎曰都承旨持此御題與弘文提學偕往泮宮試取以來以願與岡陵等而爲三爲賦題收券爲四百四十九張命直提學以上試官加差直閣及入直兵曹郞廳抄啓文臣對讀官加差科次訖敎曰今六月朔日次儒生製述居首進士尹孝植直赴殿試之次進士金啓溫直赴會試進士李英秀尹時東金碩鉉張䣭煥各給二分次上幼學朴潞壽沈僐各紙二卷賜給仍命入格儒生明日待令
정조 21년 · 강
召見諸承旨及入格儒生于熙政堂
정조 21년 · 강
命行首守門將沈鏔降定曹司鄭晚錫還送兵曹仍令內司入直
정조 21년 · 목
守門將番單吳仁聖金啓默以未入仕懸註敎曰持敎之下焉敢以未入仕懸註乎行首守門將降定曹司鄭晚錫還送兵曹仍令內司入直
정조 21년 · 목
因文臣朔試射試官望筒敎以日熱如此停
정조 21년 · 강
還送平安監司朴宗甲狀本仍飭龍川府逃躱人退限二百日捉納
정조 21년 · 목
該監司以龍川府敎獄逃亡罪人朴昌一尙未捉得伏請該府使黃仁煐罪狀令攸司稟處敎以此等狀啓豈敢爲之乎還下送退限二百日又或過限紀律所關焉逭重律乎
정조 21년 · 강
命太廟墻垣頹圮處得潦雨快晴修築
정조 21년 · 목
兵曹啓言宗廟大門西墻頹圮處與戶判更審事有命矣臣祖源與戶曹判書李時秀進詣宗廟東西墻垣內外面一一看審則舊築中可以修改處西墻十處合五十五間許東墻三處合十間許待潦雨快晴一依辛亥定式擇日完築而椽木瓦子間間腐傷脫落處亦爲一體修補之意請分付允之
정조 21년 · 목
諭善尹得孚入見如儀內閣提學鄭民始直提學李晩秀隨入元子講前受音中自孟子曰孩提止敬其兄也一大文文義則發問孩提之義一處後出略栍仍臨講前受音自王制曰止不舍也一遍
정조 21년 · 강
命北道功令生等令泮堂率待于弘化門外
정조 21년 · 목
成均館啓言北道功令生令泮堂待畢到草記事命下矣功令生三下以上八十人中定平生員韓致海進士金宗鏽咸興幼學魏文喆崔景遠三券俱入咸興生員文山奎幼學魏迪喆朴在寅進士任希彥利城生員姜鳳周文川幼學朴新顯洪原幼學姜一佐安邊幼學吳鎭修端川幼學韓錫濟兩券俱入實爲六十三人而纔已畢到故依下敎竝令許接於食堂矣敎以卿於朝食堂後率諸生來待於弘化門外當於明政門親臨試取以此擧行○敎曰親臨試取時侍衛別雲劍外以入直磨鍊
정조 21년 · 강
御明政門試取北道功令生試官李秉模鄭民始沈煥之李晩秀尹得孚沈象奎徐有榘李翊模
정조 21년 · 목
具翼善冠袞龍袍乘輿出永淸門詣明政門降輿陞座試官率功令生入庭行禮訖以豳居允荒爲賦題限申時乘輿由永淸門還內
정조 21년 · 강
召見行護軍李益運于便殿
정조 21년 · 강
命長津府鄕校祭器依茂山例措備
정조 21년 · 목
行護軍李益運啓言臣在咸興時長津儒生輩呈單於臣卽本府鄕校祭器事也本府設邑已過十年營建鄕校祭器床卓籩豆之屬亦皆措備而至於鍮祭器則新設邑力無以自備故位版尙未奉安多士以此缺望事勢固然聞有茂山府設邑時因御史書啓祭器奴婢田畓自禮曹磨鍊稟啓行會本道分排各邑措備以送所入物力以會付穀會減之例今於長津鄕校祭器一依茂山例爲之恐宜矣從之敎以趁秋釋菜時措備仍請香祝事分付
정조 21년 · 강
命故判書尹卓然合享彰義祠
정조 21년 · 목
行護軍李益運啓言咸興彰義祠卽壬辰倡義十二人腏享之所而其時道伯卽故判書尹卓然也十二人中卓然之幕裨過半且考之卓然手書日記及咸興人贈都承旨文德敎壬辰錄則卓然之狀請設科募得義士部分義兵之狀纖悉載錄可按而知建祠之時宜其竝享而聞北人流傳之說則特以將幕竝享有礙體例不爲擧論云大是欠典臣意則尹卓然一體合享本祠祭享巡營將校主管而旣已賜額之後事體尤爲自別自今爲始祭享時諸執事請使本府儒生輩擧行從之
정조 21년 · 강
命永興所在交濟倉還設於高原
정조 21년 · 목
行護軍李益運啓言高原郡交濟倉始設於本郡海邊中間移建於永興以轉輸路遠邑民每稱不不便而聞今永興所在倉舍毀圯勢將及今營建邑民情願移建於本郡舊基云從民願許施似好矣從之
정조 21년 · 강
點下吏兵批歲抄
정조 21년 · 목
吏曹被謫蒙放秩前府使洪景厚減一等削去仕版秩前持平姜文煥減一等罷職秩前知義禁李聖圭前同義禁林道浩前府使曰師謹前判官洪元燮前察訪李明淵前主簿劉弘基前典籍孔胤恒前副正字李是鍊前副正字金銓前副正字呂東植前副司果李垿前監司閔台爀前承旨李祖承前承旨金啓洛前判尹金文淳前令尹商欽前都事尹毅東前令李顯祿前都事李玄始前令尹鉉東前監司閔台爀前府使李鎭復前直長宋啓榦前郡守丁載運前僉正金龍柱前縣監趙雲衢前學諭金瑥前郡守柳範休前縣監鄭宗柱前郡守兪岳柱前府使任希厚前縣監尹欽烈前府使田義顯前假注書李弘謙前縣監李鼎烈前副應敎韓用鐸前參議韓用龜前參議蔡弘遠敍用奪告身秩前縣監朴孝成前府使李吉培減一等前縣監鄭雲達前縣監愼性眞給牒前縣監李亨正蕩滌前縣監李東野給牒前縣監林元浩前縣監李景壽前縣監朴彬源前郡守宋綸源前縣監李旭祥前縣監金樂海前縣監李秉道前縣監金忠國前牧使曹翬振前郡守具允德減一等前府使崔雲羽給牒前察訪李彙減一等前縣監李鼎烈前檢書官李光葵前檢書官鄭枻前郡守尹坤前府使尹長烈前縣令趙命喆給牒前府使李義綱前縣監金麟淳減一等前令尹商欽前都事尹毅東前令李顯祿前都事李玄始前令尹鉉東蕩滌敍用前縣監金載華減一等前府使李集斗給牒前府使權綝前府使梁垸減一等職牒還授秩前參議申大年前縣監尹行醇前縣監張集紹前判官趙厚鎭前別提韓範敏前假注書李致祐敍用降資秩前郡守朴志泓前府使兪碩柱全州判官尹光垂復資○兵曹放之田間蒙放秩前副司直朴長卨敍用削職秩前捕盜大將趙圭鎭前監牧官李鎭鼎給牒罷職帙前萬戶秦東運前僉使曹漢胤前別將嚴擎完前萬戶朱重大前水虞候沈學祖前副護軍李炯前副護軍李應燁前副護軍徐廷潤前副護軍金夢彩前僉使咸熙一前別將金載謙前僉使洪命淵前僉使李寅華前僉使李敬培前別將金啓重前大護軍李家煥敍用奪告身秩前萬戶李彥豊前萬戶張壽缸前兵虞候李道善前僉使趙永權前僉使洪命淵前別將金載謙前萬戶馬興麟前萬戶李漢雄前萬戶徐繼修前萬戶李弘逵前萬戶鄭國鉉前萬戶吳景勣減一等○敎曰吏兵批歲抄點下人依例捧傳旨
정조 21년 · 강
遞吏曹參判權裕刑曹參判徐龍輔工曹參判李城輔參議徐日輔判義禁邊得讓知義禁申光履
정조 21년 · 목
因吏曹坐不坐單子敎以政月也在外堂上許遞○因刑曹坐不坐單子敎以詞訟劇地不可曠務懸病參判許遞今日政差出○因工曹坐不坐單子敎以貶坐當前不可曠務在外堂上許遞○因義禁府坐不坐單子敎以耆年堂上許遞
정조 21년 · 목
以李敬一爲吏曹參判申耆爲刑曹參判洪聖淵爲工曹參判金華鎭爲判義禁趙尙鎭爲知義禁徐有沂爲萬頃縣令
정조 21년 · 강
科次關北功令生試券于便殿命生員李燮等九人竝直赴殿試幼學魏文喆等十七人各給二分生員文山奎等三十七人依初次例施行
정조 21년 · 목
予謂試官等曰道科例取七人今番亦當用其例而六十以上之別坐試取者當於原榜外加取二人矣考券訖以次坼名命承旨每一人坼名卽以片紙書其姓名令院隸走傳成均館入格儒生以次招入李燮弼聖賚朴在寅金夢柅韓喆濟韓致海朴察遠韓宗萬韓重默以次進前予命各奏姓名仍讀奏初次試券及更試試券命檢閱金履永塗墨進退訖又命賜樂令泮堂尹得孚率入泮中○敎曰北道選擧儒生之試取意在收攬奬拔初次應製入格之各體多有佳作今日臨軒親試也亦無非得意之文益驗人才之遠邇無間初製則考下更試又親臨事體之尊嚴豈比一時道科乎道科猶取七人此試宜加其數今日入格賦三上居首鏡城生員李燮三中一咸興生員弼聖賚三中咸興幼學朴在寅明川幼學金夢柅三下咸興幼學韓喆濟定平生員韓致海慶源生員朴察遠北青幼學韓宗萬咸興幼學韓重默竝直赴殿試草三下咸興幼學魏文喆北青生員全性有定平幼學池汝擎安邊幼學李魯鏡城進士廉思默慶興幼學金商耇利城生員姜鳳周安邊幼學吳鎭修定平進士金宗鏽洪原幼學姜一佐端川幼學董玄觀吉州幼學馬天逵慶興幼學金一鎭定平進士朱重祿鏡城幼學李師弼咸興幼學崔景遠鍾城幼學金錫範等各給二分次上咸興生員文山奎明川幼學金煥贇等三十七人依初次次上例施行事令內閣下諭北伯而諸生還鄕時鋪馬令廟堂嚴飭所經沿路道臣處題給糧資惠堂以試官登筵使之從厚分給令泮堂知悉曉諭
정조 21년 · 강
命慈山府定配罪人朴宗球放送
정조 21년 · 목
平安監司朴宗甲以宗球到配馳啓敎以不可不嚴處而近於公罪今聞承宣言故重臣生母尙在云早若知之其在孝理之政何必發配乎卽爲放送事分付
정조 21년 · 강
漢城府以豆毛浦被燒民戶畢奠接啓
정조 21년 · 목
該府啓言南部豆毛浦被燒民家待畢奠接摘奸啓聞事命下矣卽者該部所報內三十戶已爲奠接云故發遣本府郞廳摘奸則二十一戶舊基改建八戶則買家於本洞一戶移接於其隣洞盡爲安接矣
정조 21년 · 강
命前昌城府使李潤章付軍職親納密符
정조 21년 · 목
政院啓言前昌城府使李潤章旣已瓜遞所當付軍職而該曹尙未擧行致有密符替納之擧事甚未安請當該堂上推考仍令該曹付軍職使之親納允之
정조 21년 · 강
兵曹以省記外留接排設房役人棍治啓仍請當該司鑰科治命草記還給
정조 21년 · 목
兵曹啓言卽者闕門下鑰之後有一軍士自肅章門慌忙下來故捉入問其委折則本以排設房役人撤排擧行未及出去云省記之外肆然留接事極驚駭自臣曺嚴棍懲勵當該不飭之司鑰請令攸司科治敎以近日閽禁之蕩然者豈但入直堂上之不察乎莫非判堂之責此草記還給
정조 21년 · 강
以徐有秉爲總戎中軍口傳也
정조 21년 · 강
召見大臣備堂及藥院提調沈煥之副提調李翼晉于熙政堂
정조 21년 · 목
藥院請診也○予謂右議政李秉模曰有司堂上除實病情勢外無可以行公者副提調坐罷蒙敍所宜還差而其人地處履歷實合是任但年紀太少且不欲擔着事務有難强其所不能矣卿意何如秉模曰南公轍年雖少而於事務上足可謂諳鍊旣敍之後還差似不可已矣予曰其所以不肯擔着者非徒不欲與大臣相關也亦綠其氣短之致予則曰不必强之矣大抵有司之任不止爲簿書期會而已十數年來便作廟堂之主人凡於筵奏之導達草記之替行其權反或重於大臣其流之弊挽近愈可見也在昔先朝辛巳年洪奉賀爲有司之時十餘員大臣無一安於朝著有司之專行廟謨乃是初有之擧也有司堂上例必求其門地資歷之俱備者而以今備堂中豈無其人如都承旨及李書九豈不可合於是任乎知申是誰之子也今始晉用亦云晚矣但其從宦不久故疏於格例至有日前之做錯御題之規承旨與文任進去承旨起坐則便歸撤場雖有下僚之錯報豈可徑先入來乎御題體重必由正門出入而今乃不由當入之弘化門乃反由敦化門入來又由弘化門出去一從僚言不知事體之屑越其豈成說乎所謂僚官卽年久承旨洪仁浩而其所誤錯節節駭妄此亦近來爲承宣者專昧繩檢惟意放倒之致豈獨洪仁浩一人乎向來洪致榮疏之只擧籌坐不及政院予甚訝之矣秉模曰試士體重御題事面尤爲自別而如是做錯誠爲駭然矣予曰伊時以慶辰故不爲處分爲敎而此雖似少事所關則非細矣秉模曰有司堂上無可行公者而旣有左相臣不敢議到然廟堂事可悶矣予曰然矣秉模曰古則備堂差除可知其難愼前副提調之高祖故判書臣南龍翼見差備堂臣之高祖故相臣李端夏貽書曰令旣闊於事務不宜行公於備堂云至今傳爲美談矣予曰漢帝之言與我共理其惟良二千石乎此實爲民之意也予於民事一心憧憧而廟堂承佐之地其所目下彌綸之責惟是有司堂上也必欲得其人豈惟良二千石乎予則曰有司之擇人殆甚於銓長矣銓長近日政事甚礙眼矣扶安倅末望曹喜有屢以兼史登筵雖不可以貌取決知難任於百里而無難擬入豈成說乎顧今世道廟務一委於卿卿則惟當一從己見信心做去而已中庸三德知也仁也固不可闕一而其所以行之者惟在於勇予所加勉於卿亶在於是矣秉模曰聖敎及此臣何敢堪承而才不借於異代特患不能知而用之矣予曰前吏議疏卿其見之乎秉模曰果見之而便同自劃矣予曰今吏議則似當行公矣秉模曰一代之才足了一代之事臣則以爲鑑識不明終有遺珠之嘆矣予曰卿言然矣非但人才之不古若甚至於籌郞之多不擇人籌吏之全不解事無非廟堂之責也此後則備卽必須極擇可也秉模曰實職兼差非不好矣而惟恐其實職之見失全不留意於司務果可悶矣臣意則武參下中擇其有地處者限作宰仍帶久任則似或有勝矣予曰此亦好矣秉模曰俄伏承爲民憧憧之聖敎此事雖涉屑越敢此仰達矣萬頃縣令李魯在有除朝辭之命而以病不得赴任云矣予曰果是實病乎秉模曰雖稱有病而其實則以其遭故之代故不得赴任云其在孝理之政恐不當强迫而旣是除朝辭之守令故銓曹及本道不得仰徹云矣予曰今因陞擢事言端旣出而知申之尙今沈屈甚可惜也如此之人隨卽陞用亦是廟堂之責也秉模曰嶺南及西北褒貶頃有還下送之命飭敎甚嚴到今爲道臣者豈敢不淬礪惕念乎生民休戚係於守令而銓曹則差除不善道臣則殿最不明安得不害及吾民乎繡衣差遣多在飢歲而臣則常以爲樂歲民情之當察殆有甚於荒年按廉之命由於造化雖不敢自下仰請而伏望留意焉予曰好矣秉模曰前以戰兵船用於漕運事關問統制使而條列嚴飭使之逐條狀問矣今見報狀則始言不便今稱必用又無別白之辭矣予曰使之更問非欲使之一反前見也戰船之試於漕轉則非徒爲漕穀之資蓋欲寓詰戎之政則豈可以全沒主見曰可曰否乎更爲詳問待報來更稟可也秉模曰故右相尹蓍東在時適得海西信川郡蘆田無稅之地已於昨年送人打量定稅屬之政府而此等事必經莚稟然後始爲施行自是定式故相雖未及仰奏不可不陳其事狀故敢此仰達矣予曰依此爲之可也禮曹判書閔鍾顯曰見今科期不遠事目當爲修正入啓而大典通編禁令條件則一一謄出頒示京外多士皆知懸法之意恐合事宜矣予曰筵退後以擧條書入可也秉模曰科規之每式申嚴果不無功效矣予曰事不治其本而齊其末則未見其有實效然亦不可以因此而一任紊乖此亦在於廟堂及該曹修明之如何耳予曰李東秀事若不偶然豈但溫幸陪從而已丙子樂善堂失火時效勞者爲二人而此其一也因其行乞流離無以推尋矣前冬因凍餒之摘奸聞其年老無依之甚使惠廳姑留饋護矣晩後始知其人之曾經宮隸者自陳其事歷歷無遺此等處可見天理昭著無德不報矣
정조 21년 · 강
推次對懸頉諸備堂
정조 21년 · 목
右議政李秉模啓言今日次對備堂懸頉者多請衆所共知實病實故外竝推考卽令政院牌招從之
정조 21년 · 강
命副護軍韓用龜前承旨韓晩裕陞擢亞卿
정조 21년 · 목
右議政李秉模啓言儲養用人之道嚮有所仰奏而近來位著乏人行副護軍韓用龜地處資歷俱合晉用請亞卿陞擢從之仍敎曰因亞卿陞擢韓用龜事思之自在宮僚多資顧問欲待近日校書印出陞品矣陞擢旣出言端前承旨韓晚裕亦爲陞擢
정조 21년 · 강
命廣州牙兵作隊或作哨差出隊將或哨官使之領率
정조 21년 · 목
右議政李秉模啓言廣州留守徐有隣狀啓以爲守禦營出鎭之後左右部牙兵及親牙兵將官始以廣州居生有履歷武弁差出事成節目更以有墳山京居人差出之意筵稟蒙允而顧今武弁中隨其履歷各當其任者絕罕竊念禁御兩營把總之守令兼帶實宜倣用且臣營謄錄中二去甲戌兼把總之以橫城縣監差下者自有已例此後則就各其牙兵所在邑中隨其職秩高下而差出從附近團束兼管擧行似合事宜部牙兵別將二員以驪州牧使利川府使差定親牙兵把總三員以永平縣監原州判官陽智縣監差定事請令廟堂稟旨分付矣旣有該府已例禁御兩營兼把總之法亦可倣用恐無大段掣礙於軍制請依狀請施行之意分付敎以牙兵云者卽牙中親兵也旣與正軍判異禁御兼把總之例非所可論名以牙兵則勿拘多少但當直屬於大將而各以百許人內外作隊或作哨差出將或哨官領率則軍制整齊謬習可去以此分付
정조 21년 · 강
命倭館修改時監董譯官金徽重加資朴致儉令本院高品付祿
정조 21년 · 목
右議政李秉模啓言東萊府使鄭尙愚狀啓以爲倭西館東大廳東行廊八十五間重修之役今始畢役在前倭館監董之後有任譯輩酬勞之已例請令廟堂稟處矣倭館修改後監董譯官例有賞典請堂上譯官金䘗重加資堂下譯官朴致儉令本院高品付祿從之
정조 21년 · 강
命羅鋪倉復設臨陂事置之儲穀分留事令道臣講究便否具意見狀聞
정조 21년 · 목
右議政李秉模啓言頃以羅里鋪仍舊制設倉于臨陂事筵稟行會矣卽見前全羅監司徐鼎修所報則枚擧前濟州牧使柳師模牒呈以爲鋪倉利害專係於島產發賣之便否而七山上下貴賤判異故當初本倉之必設於海路最遠之臨陂竝屬湖西九邑轉販於兩湖者創始本意固已周密特以島人涉險之難移倉於羅州涼藿買賣比臨陂有難島中民情稱便於臨陂今以島陸物議參諸擧行便否倉所之復設臨陂不害爲兩便之道云今若復設臨陂則當依元節目申復科條兩湖屬邑及換貿節次竝令仍舊擧行而臨陂縣庫舍移倉後仍爲毀撤修補公廨今無見存營建物力他無出處其所拮据之道惟在於涼藿發賣時從便取剩而倉厫旣未得設置則涼藿勢不得不姑令輸納於濟民倉爲辭矣臨陂則有一小利而大不便者三涼藿區處之道稍勝下道此所謂小利而經過七山也海路絕遠也旣毀之倉舍難於改建也此其三不便也羅州則小不便者一而所便者三涼藿之價比臨陂稍賤此所謂小不便而海路至近也倉厫堅實也雄牧典守勝於小縣也此其所便者三爲彼一小利捨此三便遽議銷刻之政恐非得計姑爲仍置於羅州依節目擧行爲宜而第念沿民切若之弊專在於倉無素儲逐邑發運若以前頭涼藿換貿之穀及其他某樣穀限數萬餘石積峙仍行二留一分之法則庶免臨時分劃之弊亦無還多病民之慮請更令道臣講究便否具意見論理狀聞後稟處從之
정조 21년 · 강
命庚辰溫幸陪從人嘉善李東秀申光爀等加資
정조 21년 · 목
戶曹判書李時秀啓言昨冬因下敎行乞老人嘉善李東秀自賑廳買家買奴月給糧資使之安頓矣追聞東秀以內班庫直前後效勞甚多庚辰溫幸時亦爲陪從云京外溫幸陪從人皆蒙特恩宜有一體加資之典矣從之又啓言前忠淸監司林濟遠以列邑溫幸陪從遺漏人追成册上送矣其中兵營裨將二人八十以上四人已例皆爲加資而兵營裨將一人今春上言已爲加資其餘五人宜有一體加資之典七十以上二十人各米二斗大口代米一斗六十五十以上三十一人各米二斗自本道須給已例卽然請依此擧行之意分付該曹及該道道臣從之
정조 21년 · 강
推大司諫徐邁修獻納李基讓
정조 21년 · 목
承旨洪仁浩啓言次對時行公臺諫不待請牌循例詣臺之意纔有飭敎而今日賓對諫院諸臺累度催促終不進參請竝推考從之
정조 21년 · 강
命萬頃縣令李魯在道內及他道守令中相換
정조 21년 · 강
遞戶曹判書李時秀以金華鎭代之前望也
정조 21년 · 목
敎曰見其周旋可知其尙未蘇完豈無體諒之道乎戶曹判書李時秀許遞其代前望單子入之待下批牌招察任
정조 21년 · 강
命有司堂上李秉鼎李時秀減下
정조 21년 · 목
秉鼎情勢姑難强時秀所帶緊務旣多病亦姑未差也
정조 21년 · 강
命吏曹判書金載瓚越俸五等萬頃縣令李魯在務安縣監李弘源相換望筒勿施
정조 21년 · 목
因相換望筒敎以朝筵相換之特敎意在絜矩而務安爲其蘇弊亦因特敎相換未久則三百六十州忽以此邑相換縱使不知不知獨非不察守令差除也飭敎不嫌其煩複者卽爲民也爲政官雖難一一得人放忽若此辜負誠非細已自日前扶安倅末望甚以爲非之當該吏曹判書金載瓚爲先越俸五等此望筒勿施
정조 21년 · 강
萬頃縣令李魯在天安郡守尹厚東相換口傳也命以明日展拜景慕宮
정조 21년 · 목
敎曰明日當由逌膽門展拜景慕宮該房知悉
정조 21년 · 강
遞承旨李肇源以丁若鏞代之前望也
정조 21년 · 목
肇源受由在外政院以明日展拜時承旨當爲備員啓稟敎以許遞
정조 21년 · 강
兵曹以宣薦內禁衛及參上前銜人取才別單啓命此後復職及初仕望筒懸註依射單例爲之
정조 21년 · 목
該曹啓言宣薦內禁衛取才入格單子及參上武臣前銜人別取才入格矢數落仕年條居住薦名各其名下懸註以入宣薦內禁衛鐵箭三矢柳葉箭一巡片箭一巡騎蒭一次講三技以上入格別單出身兪孟源鐵箭一矢一百二十二步二矢三矢竝一百二十三步片箭邊一中騎蒭一中講粗閑良尹守任鐵箭一矢二矢竝一百八步三矢一百十二步柳葉箭邊二中騎蒭一中鄭恒柱鐵箭一矢一百二十一步二矢一百十二步三矢一百十步騎蒭二中講粗出身李佳洪鐵箭一矢一百十五步二矢一百十六步三矢一百十步騎蒭二中講粗李光永鐵箭一矢一百五步二矢三矢竝一百二十步柳葉箭邊二中講粗閑良鄭耆鐵箭一矢一百三步二矢三矢竝一百八步柳葉箭邊二中講粗李南紀鐵箭一矢一百十步二矢一百三步三矢九十步柳葉箭邊二中講粗出身尹成龍鐵箭一矢九十五步二矢九十六步三矢一百五步柳葉箭邊二中講粗閑良洪重鉉鐵箭一矢一百二十二步二矢一百二十三步三矢一百二十步片箭邊一中講粗出身沈能壽鐵箭一矢一百二十步二矢一百十八步三矢一百二十五步片箭邊一中講粗閑良元懋鐵箭一矢一百二十二步二矢一百十七步三矢一百十步片箭邊一中講粗出身吳泰斗鐵箭一矢二矢竝一百十七步三矢一百十八步騎蒭一中講粗趙台鉉鐵箭一矢一百十九步二矢一百十二步三矢一百十六步騎蒭一中講粗河始明鐵箭一矢一百十九步二矢一百十步三矢一百九步騎蒭一中講粗洪栻鐵箭一矢一百十步二矢一百十三步三矢一百十一步騎蒭一中講粗金萬鍾鐵箭一矢一百六步二矢一百十步三矢一百九步騎蒭一中講粗閑良金鼎基鐵箭一矢一百十二步二矢一百五步三矢一百步騎蒭一中講粗李周豊趙在昇各柳葉箭邊二中片箭邊一中講粗○參上武臣前銜人柳葉箭三巡騎蒭一次入格別單前經歷李喆懋宣薦柳葉箭貫一中邊五中騎蒭一中落仕四年居坡州前都事沈弘祖宣薦柳葉箭邊三中騎蒭二中落仕六年居仁川前縣監李東鉉宣薦柳葉箭邊三中騎蒭二中落仕九年居京前別提金九剛部薦柳葉箭貫三中邊三中騎蒭一中落仕十三年居京前武兼孫仁寬守薦柳葉箭邊四中騎蒭三中落仕六年居松都金光德守薦柳葉箭貫三中邊三中落仕四年居新溪敎以此後復職及初仕取才望筒懸註依此別單例爲之而政前書入册子中此類亦爲書入又敎以前縣監李東鉉試畵雖同落仕則久而反居末擬者其法何法
정조 21년 · 강
命閣臣承旨諸臣分謄杜少陵陸放翁律詩
정조 21년 · 목
先是壬子予選歷代詩最著者七百餘家編爲詩觀五百餘卷其爲例也分上下格雙行分書句句相對蓋亦選集中創例也至是復以少陵放翁律詩分授時原任閣臣新舊選抄啓文臣李時秀洪仁浩李勉兢李書九金達淳李弘達申鳳朝吳泰曾等倣詩觀例先以草本謄進復命原任直閣金祖淳淨書少陵律凡二卷直提學李晚秀承旨李肇源前承旨金履翼及洪仁浩李書九金祖淳金達淳分書放翁律凡八卷
정조 21년 · 목
具翼善冠袞龍袍乘輿出永淸門明政門弘化門入逌膽門至宮門外降輿詣版位行禮陞詣宮內奉審訖入齋室
정조 21년 · 강
召見本宮提調鄭民始于齋室
정조 21년 · 강
命有司堂上鄭民始減下
정조 21년 · 목
民始登筵陳懇劇任又相妨也
정조 21년 · 목
出齋室乘輿出逌膽門召見江華留守申光履于駕前入弘化門明政門由永淸門還內
정조 21년 · 강
承旨丁若鏞疏暴邪學悔悟仍乞斥黜賜批
정조 21년 · 목
疏略曰臣不肖無狀十餘年來所得梁楚乃在於徭邪怪誕不經之說汨沒乎膠漆之盆宛轉乎刀俎之上負殿下曲遂之意勞殿下不屑之誨卽毋論其情實之如何而其罪已不勝誅殛矣臣於所謂西洋邪說嘗觀其書矣苟惟觀書而止則豈遽罪哉蓋嘗心欣然悅慕矣嘗擧而夸諸人矣其於本源心術之地蓋嘗如膏漬水染根據枝縈而不自覺矣夫旣一番如是此卽孟門之墨者也程門之禪泒也大質虧矣本領誤矣其沈惑之淺深遷改之遲速有不足論雖然曾子曰吾得正而斃焉臣亦欲得正而斃矣可不一言以自暴乎臣之得見是書蓋在弱冠之初而此時原有一種風氣有能說天文曆象之家農政水利之器測量其推驗之法者流俗相傳指爲該洽臣方幼眇竊獨慕此然其性力躁率凡屬艱深巧密之文不能細心究索故其糟粕影響卒無所得而乃反繳繞於死生之說傾嚮於克伐之誡惶惑於離奇辯博之文認作儒門別派看作文垣奇賞與人談論無所忌諱見人詆排疑其寡陋原其本意蓋欲以博異聞也然臣自來志業只在榮達自登上庠所專精壹意者卽功令之學而其赴月課旬試有如鷙發此固非這般氣味況自釋褐以後尤何能游心方外哉歲久年深遂不復往來心頭而漠然若前塵影事奈其標榜一立涇渭無別斷斷至今掉脫不得慕虛名而受實禍臣之謂矣其書中傷倫悖理之說固不可更僕數之亦不敢污穢天聽而至於廢祭之說臣之舊所見書亦所未見葛伯復生豺攋亦驚苟有一分人理之未及凘滅者豈不崩心顫骨斥絕亂萌而洪流襄陵烈火燎原辛亥之變不幸近出臣自玆以來憤恚傷痛誓心盟志疾之如私仇討之如兇逆而良心旣復見理自明前日之所嘗欣慕者反而思之無一非荒虛怪妄其所謂死生之說佛氏之設怖令也其所謂克伐之誡道家之伏慾火也其離寄辯博之文卽不過稗家小品之支流餘裔也外此則逆天慢神罪不容誅故中國文人如錢謙益譚元春顧炎武張廷玉之徒早已燭其虛僞劈其頭腦而蒙然不知枉受迷惑莫非幼年孤陋寡聞之致撫躬慚忿何嗟及矣此心明白可質神明臣豈敢一毫欺隱哉臣之宜被威罰實在於八九年前而幸荷殿下之庇蔭得逭有司之刑章乃於再昨年七月特家聖旨出補湖郵臣到湖郵每早夜淸明必點檢身心改革雖已久矣而猶懼渣滓之未淨悔悞雖已眞矣而猶懼稊稗之已熟務養善端冀副我殿下陶鑄生成之至仁大德而況其所蒞地方卽邪說詿誤之鄕愚氓之迷不知反者寔繁其徒故臣就議按道之臣講搜捕之方而發其隱匿諭禍福之義而曉其疑㥘設斥邪之稧而勸其祭祀執守邪之女而成其婚嫁復求一鄕之善士而相與質疑送難以講聖賢之書旣而思之臣之所爲殆亦有進自幸自欣伊誰之賜臣自謂生平大恩無踰於金井一行而曾未改歲已蒙恩宥不意今日又奉除旨今臣一擧顏於朝行之間公卿大夫相與指點曰彼固嘗溺於邪者耶容儀一接心想驀起臣將何面之可顯乎當初染跡有同兒戲而知識稍長便爲敵讎知之旣明卞之愈嚴悟之旣晚嫉之愈甚剔心七竅實無餘翳搜腸九曲實無遺瀋而上而受疑於君父下而遭謫於當世立身一敗萬事瓦裂生亦何爲死將安歸朱子之戒路德章亟勉其不怨天不尤人而向裏消磨救得晚節臣雖不敏請事斯語爲今之計惟有潛心經傳以圖桑楡之報遠跡榮途以效自靖之義伏乞亟遞臣職仍賜斥黜批以善端之萌藹然如春噓物茁滿紙自列言足感聽爾其勿辭察職
정조 21년 · 강
命前假注書吳泰曾仍察上注書之任
정조 21년 · 강
召見水原留守趙心泰行護軍韓晚裕檢校待敎徐有榘于便殿
정조 21년 · 강
命華城修城物力以均廳禁御營錢三萬兩推移貸用待歲末華山米安岳稷作錢後還報
정조 21년 · 목
水原留守趙心泰啓言本府城堞修補物力大臣出擧條區劃而修城之具有不可不及今措備者但華山米條安岳稷還勢將待秋捧後作錢則無以目下需用姑先以均廳錢二萬兩禁御兩營錢各五千兩合三萬兩推移貸用後待歲末以華山米安岳稷作錢者還報亶合相須之義矣從之
정조 21년 · 강
命湖南加分耗米區劃華城者昨年耗條先爲取用其餘不足之數令本道以此後加分耗充上
정조 21년 · 목
水原留守趙心泰啓言本府城役不足物力以湖南加分耗米限七千石取用之意曾有所筵稟者故先以昨年加分耗米爲幾許石關問該道道臣矣回牒以爲昨年加分耗米毋論常賑穀各衙門穀除應下所餘只爲三千六百七十四石故以此先爲充數云實數旣如此則先以此取用其餘不足之數請以此後加分耗條次次充上以準七千石之意成出擧條自備局行會本道從之
정조 21년 · 강
命迎華驛設始物力湖南加分耗米三千石區劃之代令華城留守更議大臣從他拮据
정조 21년 · 목
水原留守趙心泰啓言迎華驛設始物力昨冬伏奉筵敎就議大臣以嶺南湖南昨年加分耗米各三千石出擧條區劃矣嶺南則依數取用湖南則以加分耗不足無以充上云以此意更議大臣湖南加分耗米三千石代從他拮据以爲準數區劃之地恐合事宜從之
정조 21년 · 강
命園所員役守護軍輩受位田者從火巢外求得田畓以筦千庫會付錢從時價買給自本庫歲收位田所出
정조 21년 · 목
水原留守趙心泰啓言園所員役及守護軍輩位田之入於今年植木之中者伏奉以畓給代之命而第伏念年年種植續續代給恐歸屑越之科今有一條可以方便者使園屬之受位田者從火巢外閑曠處求得田畓略綽其位田斗落以筦千庫會付錢從時價折定買給俾得以耕墾資生則在渠輩將受實惠在本庫亦當歲收半千包位田之所出請今年爲始買得擧行從之
정조 21년 · 강
命華城境內堤堰湮塞者待秋疏濬萬年堤赴役軍丁特給糧米
정조 21년 · 목
水原留守趙心泰啓言設築堤堰寔出務本而近年以來湮塞居多蒙利甚尠以今春言之數朔暵乾而本府北城外萬石渠貯水百石落大坪惟意灌漑其利普博以此推之境內所在堤堰之湮塞者一竝疏濬以爲秋冬藏水春夏獲利之方者允合懋實之道而旣係衆民蒙利自當借用民力各隨其附近面里使之待秋後疏鑿貯水足可爲勸農之大政矣從之又啓言境內疏濬一款仰稟蒙允矣萬年堤處園所洞口非尋常堤堰之比而堤下之畓亦爲不些其所疏濬貯水尤不容少緩待鋤役稍歇之後收穫伊始之前附近民丁屯畓作者及園屬僧徒排日付役而宜有別般優恤之道限畢役每丁每日給二升糧米恐合事宜請以此出擧條擧行從之
정조 21년 · 강
命龍珠寺僧徒與南北漢僧徒輪差總攝
정조 21년 · 목
水原留守趙心泰啓言龍珠寺設置八年于玆僧徒之入居數過半百而火巢內植木守護等節其所效力亦云多矣雖有位田之劃給科條之分排每未免艱食之患而緇徒之至願亶在於南北漢總攝之一番借號本寺僧徒與南北漢僧徒間次輪差恐合酬勞之方亦爲沾漑之道請以此成出擧條與廣留總帥相議定式永久遵行從之
정조 21년 · 강
全羅監司李得臣以濟州漂還人趙仁安等問情馳啓
정조 21년 · 목
該監司狀啓以爲濟州牧都會官海南縣監洪繼善牒呈內濟州牧旌義縣船人趙仁安等七名漂入倭國今始生還故發問目取招則趙仁安等招內渠等七名今年二月初三日爲釣魚同騎一船出往前洋西北風大作波濤接天鴟木先折檣竹又折制船無路出沒波浪連六日漂流大海而釣魚小船初無食鼎糧米故飢渴滋甚半生半死同月初八日漂到依山連陸之處何許四五人來繫船隻於江邊卸下渠等於陸地率去村閭初以熟薺根饋之僅僅吞下則其味甘而足以療飢次饋粥物後其中一人書問曰爾等以何國何地方人緣何事漂到于此處乎渠輩中朴長命粗知文字故亦以書字答以謂朝鮮國海南縣人濟州人稱云海南人者濟州二字諱之於他國卽是規例而釣魚出海爲風所漂云云則旋又饋飯故渠等書問曰此地何國何地方耶答以爲日本國烏島夏參麼浦云云翌朝一倭人携渠等出往渠船所舊處則所謂倭人上官乘一隻中船又有小船十餘隻一同羅列而倭人引坐渠等於渠船中後倭人上官身佩二劍前插三枝鎗一箇跪坐船上使一倭人書問渠等所居地名漂流事情姓名年歲故一一書答則又問曰汝等從水路歸耶從陸路歸耶渠等答以爲願歸水路又問曰汝船什物破傷者一一書示則改備以給云答以爲帆竹鴟木帆席旨注乙龍總注乙食鼎水桶草芚等物備給之意書示則自倭人上官船一一出給使小船十隻晝夜守護而供饋則每日每名白米三升饌物則道味魚魴魚甘醬等物日日助給衣服則靑綿長周衣各一領製給而留住十七日二月二十五日倭人上官引渠船繫其船尾倭官所乘船二隻護送船二隻渠船一隻合五隻同時發船幸得終日順風行船千餘里昏暮到泊一島浦港翌日島倭上官一人率通事官乘船而來以我國言語謂渠等曰此乃長琦島汝等同入官家問情云渠等隨去則自大上官所柖入渠等於庭中鋪席而立通事官傳語使之拜禮三次跪坐而上官坐於高軒侍人八九人分立左右通事官一人伏於堦上詰問渠等居住溧流事情後通事官率置客館所謂客館瓦家四間而稱之以朝鮮館云云忽見我國人二十名驚喜問之則答曰吾輩以機張人釣魚出海漂流到此云扶執號泣同處一館而供饋則每日每名糧米三合兩時磨鍊饌物則乾蔑魚土醬菜根等物日日計給仍令渠等炊飯喫之一日聞通事官言機張溧人先爲護送云故渠等同歸之意縷縷懇乞通事官挽留不得留館二十二日對馬島倭官率通事官一人持一隻船爲領去渠等來到而機張縣漂人同時發船到中洋風勢不順三月晦日到泊對馬島水路爲二千里云矣留館過五日自島倭官所白綿布長周衣各一領雨傘各二柄南草匣各十箇出給始問渠等居住姓名漂流事情而每日供饋等節與長琦島一般船什中草席七立鐵釘二十箇巨勿釘百箇助給仍留二十五日四月二十五日對馬島護送官率通事官一人領率渠船與機張人船泛于浦港而風雨頻數淹留十六日五月十一日放船十二日僅到水路五百里許對馬島所掌沙所乃島則通事官出來搜驗不爲供饋而渠等越海時糧饌自領來護送官日日計給留住五日後同月十七日放船過水路四百八十餘里十八日朝得達東萊府倭館今六月初九日來到本縣云矣今此濟州船人趙仁安等七名漂入異域俱爲生還誠甚奇幸着實安接之道發關分付于該牧使處此後則毋論商船漁艇切勿輕出外洋事連加嚴飭於沿海邑鎭
정조 21년 · 목
諭善尹得孚入見如儀內閣直提學李晚秀原任直閣南公轍隨入講說見講學廳日記
정조 21년 · 강
遞承旨趙鎭寬洪仁浩李益運丁若鏞以洪明浩李晚秀申耆蔡弘遠代之尋遞明浩耆弘遠以李鼎揆韓晚裕金達淳代之竝前望也
정조 21년 · 목
明浩等違召也○敎曰新除授右承旨韓晩裕以行右承旨下批牌招
정조 21년 · 강
吏曹參議魚用謙疏辭銓任賜例批
정조 21년 · 강
有政吏曹參議魚用謙進
정조 21년 · 목
以金文淳爲工曹判書韓用龜爲刑曹參判
정조 21년 · 강
命前假注書洪奭周仍察廳任
정조 21년 · 목
政院以假注書尹命烈身病啓請改差允之敎以前假注書洪奭周仍察廳任
정조 21년 · 강
遞承旨韓晚裕以蔡弘遠代之前望也
정조 21년 · 목
敎曰右承旨編書之役相妨本職許遞前望單子入之待下批牌招察任
정조 21년 · 강
命朴基正丁若鏞吳翰源罪名蕩滌勿拘擬望
정조 21년 · 목
敎曰慶辰有諸臣處分人分揀之敎而近始聞之勿擬臺垣人朴基正勿擬官職人丁若鎕拔名臺選人吳翰源以其罪名之特敎拔例不入於蕩滌中云卽令該曹蕩滌勿拘擬望事分付
정조 21년 · 강
飭諭兵曹判書李祖源
정조 21년 · 목
兵曹啓言軍器寺別破陣金樂水依下敎嚴棍十五度矣敎以近來恢張之政太過淺歷未諳者多徐中權於是乎本兵宿衛之任生疏莫甚所謂閽禁也政格也何莫非寒心而前兵判則甚至侍衛參班每不免後時此事雖小所關非細所以始恕以適然終許其病遞者也大抵大司馬之職至重不係於格例之生疏而格例亦不可不顧卿亦生疏中一人也特以取於卿者氣力也除拜未幾莫重處有此雜人亂入之擧而漠若不知今番則雖以新除參酌此後各別着念其所勤勵一依卿家從兄大臣爲兵判時擧行而如是下敎之後若有泛忽難免重勘爲先知悉
정조 21년 · 강
命今式年監試初試照訖捧講之規令禮判更議于時原任大臣文任諸臣後稟處
정조 21년 · 목
禮曹啓言式年監試初試依通編法典修明事有命矣見今科期不遠事目當爲修正入啓而大典通編禁令條件則一一謄出頒示俾京外多士皆知懸法之意毋至犯科恐合事宜大抵科場之嚴與不嚴亶在於照訖捧講之精不精今年則京外竝前期開場外方則各其地方官另爲嚴捧修成册送于京試官都事又於入場之際詳考其照訖帖有無始許赴試更爲各別嚴飭俾無如前混雜之弊外邑則使之前期三朔次次捧講京中之前期一朔開講自是事目而近來每以臨時設行之故儒生輩一時坌集悤急了當全欠嚴明之意今番則嚴飭儒生輩除非大段實故及鄕儒之願赴漢城試臨科上京者則皆令預爲應講恐爲便當而臣謹依筵敎亦爲往議于大臣則左議政蔡濟恭以爲鄕儒照訖若令各其邑捧講則武倅之捧儒生講不成體段其勢不得不往赴於隣近文蔭倅而若北關與西關之淸北文倅絕稀雖北路之南關自端川至咸興程途殆過三四百里而其間絕無文倅邑講儒之來往不亦爲莫大之弊乎此等處不可不使儒生臨時聚講於設場之處而講試官自監營別爲差送之外似無他道京中開講若朝限太遠則講生輩決無預爲赴講之理若然則各司之公然待令虛費多日其弊亦自不少限二十日開講似無所妨云右議政李秉模以爲鄕試照訖前朝二朔開講而雖是武宰各於本邑捧講而除往來之弊京試照訖前期一朔開講而京儒則限二十日畢講其餘十日則鄕儒捧講云矣武倅邑捧講處所及京試照訖之前期二十日與一朔大臣之言旣未歸一則臣曺有難的定何以爲之敎以此等效害未知之事何必指一處分乎與文任諸臣更爲爛議問于時原任大臣然後自本曹從長的確稟處
정조 21년 · 강
行護軍韓晚裕疏辭新資賜例批
정조 21년 · 목
次對也○予謂右議政李秉模曰近日人才漸不如古昔在皇明初年有道士徐師昊來遊我東周覽山川至端川懸德山謂有天子氣椓五鐵栰而去北關之無人實自此始京城來脈三角爲主而聞於數十年前積鹽於北漢城下覆其上而燒之遂成鹽山鎭住來脈見今京華之無人未必不由於此云此語雖似不經理或有之若然則到今毀之亦非難事時任及曾經總帥中有見其處者乎水原留守趙心泰行護軍徐有大等曰臣等俱未見之矣予曰此等處如人身之調護元氣亦不可不致意聞鷹峰植松茁茂者爲十之八九云極可幸也至於東門外一邊譬之人身有若肩膞而望之濯濯若何則可使鬱然成林耶李漢豊曰此是磽确之地難責播植之功只是橡實之種不擇瘠土易於生長故近年所種橡實爲二百石矣予曰古人則亦有固執在昔月城尉必欲使北岳之松同於南麓自辦雇價栽種甚動見今北麓亦有蒼鬱之漸矣秉模曰此皆栽成輔相之一端決不可徒忽看矣予曰備堂李書九有問未嘗不知可謂該洽矣秉模曰非但該洽亦能練務矣予曰但乏武氣且甚弱較正一篇書輒喫人蔘數錢其該博不足貴而雖勝於某某人文體終涉未妥工夫或多枉費處每以此責備於彼宰臣矣秉模曰後世之人大率皆然而臣則謂今人氣短正其所以多壽古人則氣過之致多勞七情往往有疽背嘔血之事今人無此氣稟亦無此病矣予曰古人稟氣豈易當乎今人之費了七情於細瑣之事雖不說破於口外率多縕繹於腔中經年閱歲未見活潑潑之容畏首畏尾徒有唉人生之歎豈不可矜之甚乎設如卿言無病而百年長生有何興味有何意趣乎予曰近來公私所需只在於耗條必以盡分爲歸非但小民之不得紓力欲使貪官猾吏犯手於倉穀其勢末由則流弊之獨喫者豈非小民乎向來還餉策之設問也非不知其歸於空言而蓋欲先發其端輩有與我同志者熟講其利害而通變之也
정조 21년 · 강
命釐改蔘包節目禁斷私商等事令譯院提擧往復廟堂從便措置
정조 21년 · 목
予謂右議政李秉模曰蔘包節目事欲爲下詢於日前賓對而未果矣大抵蔘貴則用銀銀貴則用蔘名正事便固無難行且潛越之弊旣難痛禁則與其一任利權之下移紀綱之不嚴固不若開其貿易之路使制貨之權出自朝廷亦或爲申嚴邊禁之一助譯舌輩利害猶屬餘事不必更有所疑於參差之論而第其節目中紅蔘造蔘及方外十五人作契等語有礙事面與向來華城蔘帽事卿箚請寢之意不啻相反華城以新設衙門兼有行宮所重徒當積財實爲急先之務百里曠野只築一大城堞而枵然空其中則豈不爲後人之笑乎一時權宜之策在此城則有不可願轉諸路租稅以委之徒郡縣豪傑以處之選四方壯勇以實之卽陸內相所謂今之關中卽古之邦畿千里也關中猶然況此城乎然而在彼卿守經論在此卿乃反說此所以究其說而不得者爲華城便宜之權道猶慮其近於榷利而不許作契勿令專利況於堂堂交隣通貨之政所貴示誠信於彼中立紀綱於邊上而蔘賤則用蔘銀賤則用銀而已近云銀貴而蔘賤使之銀蔘互用通行此不過順物情也廟堂之成出節目當曰依舊例復用蔘包而銀亦異於向時徵索之時則亦不必只用蔘包依下敎銀蔘幷許充包云云今忽以紅蔘名色及方外十五人作契等說登諸奏御文字此節目非銀蔘通用節目而卽造作假蔘欺賣彼國之節目也揆以事面豈不如何乎蔘色黃白則今謂之紅者非假造而何以其所採直爲充包則亦何可別設一契乎且況方外人云云必是近來假蔘造作之無賴奸細輩則以不察淵魚之意朝家知若不知雖不能設法禁斷乃反共其利而助其勢又從以定出律名如彼則刑若此則配著爲金石之典啓下領示則將以此新令載之法官添錄通編乎所關非細此所以許久留中不爲啓下也秉模曰若不如是則銀蔘雖通用在譯舌則無利蓋云矣予曰蔘包不許通用之時渠輩亦已堪之矣然事勢旣如許則付之渠輩從便拮据其中不可不告官爲之之事譯院提擧今方入侍使之與廟堂之臣爛議從便措置好矣
정조 21년 · 강
右議政李秉模以前承旨丁若鏞疏語之引喩失當請罷職不許仍諭以禁邪學正文體之意